Suja, Miroslav, poslanec NR SR (2022-05-11):
Ďakujem za slovo, pán podpredseda. Vážení kolegovia, kolegyňa, dovoľte, aby som zdôvodnil návrh predkladaného zákona. Prechod na bezhotovostný platobný styk je urýchľovaný prirodzeným technologickým rozvojom, ale taktiež aj zvýšenými hygienickými požiadavkami v rámci nejakých prevenčných opatrení brániacich prenosu respiračných ochorení a politickým tlakom Európskej únie. Treba zdôrazniť, že cieľom tejto novely nie je namietať prirodzenú a užitočnú elektronizáciu platieb alebo ju obmedzovať, práve naopak. Slovenská republika musí udržiavať krok s modernými technológiami. Avšak vzhľadom k ochrane absolútneho súkromia platcov je potrebné ukotviť aj právo na používanie hotovosti, ktorá ako jediná umožňuje skutočné anonymné platby a poskytuje občanom absolútnu kontrolu nad ich súkromnými financiami. Bezhotovostné elektronické platby zanechávajú na rozdiel od hotovostných platieb neustálu elektronickú stopu, ktorá môže byť zneužitá na sledovanie občanov, ako sa už v mnohých prípadoch stalo. Bankové účty môžu byť zasa občanom zablokované bankou alebo vládou, ako boli napríklad zablokované súkromné bankové účty šoférov protestujúcich proti likvidačným protipandemickým opatreniam vlády v Kanade. Veľmi dobre si pamätáme vtedy všetkých tých šoférov, ktorí sa tam stiahli, a bolo ich stovky tisíc z celej Kanady, keď im ich vlastná vláda zablokovala účty, nemohli platiť za elektriku, leasing, za škôlku, splátky za kamióny. Zrazila ich na kolená len kvôli tomu, že si dovolili protestovať proti vláde a nezmyselným protipandemickým opatreniam, ktoré súčasná vláda vtedy v Kanade nariadila. Takže máme nie tak dávny príklad, ako sa dajú ľahko zneužiť alebo ako sa dá ľahko zneužiť moc vlády a obmedziť prístup k vašim vlastným financiám, keď máte čisto len elektronické peniaze a nemáte hotovosť. Využitím kanadského modelu dochádza k obdobiu základných ľudských práv, alebo k odobratiu základných ľudských práv celých skupín obyvateľstva, ktoré sú nátlakom donútené podriadiť sa napríklad aj likvidačným vládnym opatreniam. Ekonomický tlak vychádzajúci z politického rozhodnutia nesmie byť nástrojom represálií voči demokratickej alebo názorovo inej opozícii. To znamená, že akonáhle máte iný názor, ako to bolo v Kanade, tak ste boli určovaní, že sú to ruskí agenti, vtedy predstavitelia vrchní Kanady, vrcholoví, alebo vlády, ich nazvali všetkých, že to sú ruskí agenti, špióni a podobne, a nemali problém ľuďom, ktorí vyjadrili svoj názor, zablokovať ich vlastné financie. Z dôvodu ochrany práv občanov na finančné súkromie sa považuje za nevyhnutné zaviesť do Ústavy Slovenskej republiky právo fyzických osôb na používanie hotovostných platieb. Buď na prijímanie platieb a plne v hotovosti, alebo úhradu vlastných záväzkov v hotovosti. Týmto nie je nijako dotknutá možnosť realizovať platby aj bezhotovostne, avšak táto možnosť musí zostať aj naďalej výlučne dobrovoľná alebo na dobrovoľnom základe. Podľa navrhovanej novely ústavy môžeme obmedziť právo jednotlivca na hotovosť, avšak len zákonom, len v čiastočnom, nevyhnutnom rozsahu a len v prípadoch nevyhnutných na ochranu bezpečnosti štátu, verejného poriadku, ochrany práv a slobôd iných a predchádzanie trestným činom. V súčasnosti je stanovený právny rámec pre hotovostné platby medzi podnikateľmi v maximálnej výške 5-tisíc euro a medzi nepodnikateľmi v maximálnej výške 15-tisíc euro, a to zákonom č. 394/2012 Z. z. o obmedzení platieb v hotovosti v znení neskorších predpisov. Účinnosť uvedeného zákona by schválením predloženej novely nebola nijako dotknutá, vážení kolegovia, lebo už som dostal nejaké informácie, že týmto by sme mohli tento zákon nejako obmedziť. Nie. Tento zákon touto novelou nebude nijako dotknutý. Z mojej strany všetko. Viac sa prihlásim faktickými na rečníkov alebo na nejaké otázky. Ďakujem.